Vittorio Bersezio/Le miserie 'd monsú Travet/pàgina 22
Sena sesta

'L Comendator e detti.

'L COMENDATOR Cosa fanne sí, lor sgnori? A m'smia c'a saria temp c'a fusso ai so cancei.

RUSCA C'a scusa. A j'era sí sto sgnor...

'L COMENDATOR (riconossend Barbarot) Ah! torna chiel?

BARBAROT Sí sgnor. La Scritura a dis c'a bsogna tambussé për c'a n'deurvo, e mi i tambusso.

'L COMENDATOR A m'son giusta vnume sota j'euj stamatin soe carte. J'esaminreu (a fa un segn d'conged. Barbarot a fa 'n inchin).

RUSCA (pian a Barbarot) Ven d'd'là con noi, i ciaciarërôma. (Via tuti tre).

Leteratura piemontèisa
Vittorio Bersezio
Le miserie 'd monsú Travet